ASAP คาดรายได้ไตรมาส 1/62 โตสดใส รับยอดเช่ารถช่วงตรุษจีนพุ่งเท่าตัว
ASAP คาดรายได้ไตรมาส 1/62 โตสดใส รับยอดเช่ารถช่วงตรุษจีนพุ่งเท่าตัว มั่นใจกำไรปีนี้ดีกว่าปี 61
8 มี.ค. 2562

นายทรงวิทย์ ฐิติปุญญา ประธานเจ้าหน้าที่บริหาร บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP เปิดเผยว่า บริษัทคาดว่าแนวโน้มรายได้ในไตรมาส 1/62 น่าจะเติบโตดีกว่าช่วงเดียวกันของปีก่อน เนื่องจากได้มีการซื้อรถใหม่เข้ามาอีก 600 คัน เพิ่มขึ้นจากปีก่อนที่มีการเพิ่มรถเข้ามาจำนวน 400-500 คัน ประกอบกับธุรกิจรถเช่าระยะสั้นเติบโตขึ้น จากการให้บริการผ่าน Online Travel Agents (OTA) กับพันธมิตร 6 ราย ได้แก่  Booking.com, Expedia, Rentalcars.com, cartrawler, zuzuche.com และ Ctrip
ทั้งนี้ในเดือนม.ค.ที่ผ่านมา ยังมีอัตราการเช่ารถระยะสั้นต่อวัน หรือจำนวนวันที่ลูกค้าใช้บริการปรับตัวเพิ่มขึ้นเป็นเท่าตัว หรือมาอยู่ที่ 12,000 วัน/เดือน จากปีก่อนอยู่ที่ 5,000 วัน/เดือน และในเดือนก.พ.62 ก็ปรับตัวเพิ่มขึ้นเช่นกัน โดยมาอยู่เกือบ 10,000 วัน/เดือน จากได้รับอานิสงส์ในช่วงเทศกาลวันตรุษจีน ที่มีนักท่องเที่ยวชาวจีนเข้ามาท่องเที่ยวในประเทศไทยค่อนข้างมาก ขณะเดียวกันในช่วงไตรมาสแรกนี้ บริษัทฯ ยังมีแผนขายรถหมดสัญญาจำนวน 400-500 คันด้วย
ขณะที่ในปี 62 นี้ บริษัทฯ ยังคงเป้ารายได้เติบโต 25-30% มาอยู่ที่ 3,198 ล้านบาท จากปีก่อนอยู่ที่ 2,675.17 ล้านบาท และกำไรสุทธิน่าจะเติบโตดีกว่าปีก่อนที่อยู่ที่ 89.64 ล้านบาท เนื่องจากจะมีการขายรถหมดสัญญาเพิ่มขึ้นเป็น 1,200 คัน จากปีก่อนมีการขายรถหมดสัญญาที่ 911 คัน อย่างไรก็ตามยอมรับว่าอัตรากำไรสุทธิน่าจะปรับตัวลดลงมาอยู่ที่ 1.64% จากปีก่อนอยู่ที่ 3.40% และอัตรากำไรขั้นต้นจะลดลงมาอยู่ที่ 18.40% จากปีก่อนอยู่ที่ 20.60% เนื่องจากในปีนี้ยังคงมีการซื้อรถใหม่เข้ามาเพิ่มอีก 3,000-4,000 คัน ส่งผลให้ภาระดอกเบี้ยจากการเช่าซื้อรถยนต์ขยับเพิ่มขึ้น
อย่างไรก็ตามจะส่งผลทำให้สิ้นปีนี้บริษัทฯ จะมีจำนวนรถเช่าเกือบ 20,000 คัน เพิ่มขึ้น จากปีก่อนที่มีรถเช่าทั้งสิ้น 17,142 คัน ในการให้บริการลูกค้า โดยส่วนใหญ่จะเป็นการให้บริการรถเช่าระยะยาว ส่วนรถเช่าระยะสั้น ปัจจุบันมีการให้บริการรถเช่าครอบคลุมพื้นที่ใกล้เคียงสนามบิน ภายหลังได้เชื่อมบริการกับผู้ให้บริการออนไลน์ทั้ง 6 แห่งดังกล่าว คาดว่าจะถึงจุดคุ้มทุนได้ภายในปีนี้ โดยคาดว่าจำนวนวันที่ลูกค้าใช้บริการจะเพิ่มขึ้นมาถึงจุดคุ้มทุนที่ 100,000-120,000 วัน/ปี จากปีก่อนที่ 80,000 วัน/ปี
ด้านการให้บริการ  asap Select ช่วงที่ผ่านมาได้เซ็นสัญญากับผู้ซื้อเฟรนไชส์ไปแล้ว 5 รายในเชียงใหม่ นครราชสีมา อุบลราชธานี นนทบุรี และกรุงเทพฯ ย่านอ่อนนุช เพื่อรองรับการบริการลูกค้าภายนอกสนามบิน โดยคาดจะเปิดให้บริการได้ในไตรมาส 3/62 และจะขยายเป็น 30 แห่งภายใน 5 ปี ขณะที่การให้บริการ asap Go สำหรับลูกค้าองค์กร ปัจจุบันอยู่ระหว่างเจรจากับลูกค้าอีกจำนวน 10-20 ราย เพื่อขยายฐานลูกค้าเพิ่มขึ้น